Bruselj, 21.10.2004

KOM(2004) 696 končno

2004/0145 (CNS)

Spremenjeni predlog

UREDBA SVETA

o vzpostavitvi instrumenta finančne podpore za spodbujanje gospodarskega razvoja skupnosti ciprskih Turkov in o spremembi Uredbe (ES) št. 2667/2000 o Evropski agenciji za obnovo

(predložena s strani Komisije)

OBRAZLOŽITVENI MEMORANDUM

Splošni cilj predloga Uredbe Sveta o vzpostavitvi instrumenta finančne podpore [1] je zagotoviti pomoč skupnosti ciprskih Turkov s posebnim poudarkom na gospodarskem razvoju, gospodarskem povezovanju otoka ter z izboljšanjem stikov med obema skupnostma in z EU, s čimer bi se olajšala ponovna združitev Cipra. Za visoki znesek 259 milijonov EUR, ki je na voljo (dodeljen bo za obdobje 2004–2006 in porabljen do 2009), so potrebna posebna sredstva za upravljanje in izvajanje pomoči.

V skladu s členom 3 predloga je Komisija odgovorna za upravljanje pomoči. Člen 5 predloga določa različne načine izvajanja v skladu s pravili iz naslova IV dela 2 Uredbe Sveta 1605/2002[2]. Pomoč na področju infrastrukturnih projektov bo med drugim umerjena v elektrarne, ravnanje z odpadki, gospodarjenje z vodami, obnovo in razvoj projektov s področja prometa, vključno s povezavami med obema stranema otoka. Iz tega sledi, da bo velik del sredstev porabljen za infrastrukturne naložbe. Najboljša rešitev se zdi pooblastitev Evropske agencije za obnovo (v nadaljevanju: EAR) za izvajanje pomoči.

EAR je bila ustanovljena po kosovski krizi za upravljanje pomoči EU, namenjene Kosovu pod upravo ZN. Njen mandat zajema celotni cikel projekta, od določitve vsebine (vključno s pripravljalnimi študijami) do končnih plačil, spremljanja in vrednotenja projektov, za katere je pristojna. EAR je naročnik v imenu Komisije (in kasneje drugih dajalcev). Je pravna oseba in je pravno v celoti odgovorna v zvezi s tretjimi strankami (npr. osebjem, pogodbeniki, upravičenci).

Od njene ustanovitve je bil mandat EAR že dvakrat razširjen: konec 2000 na Republiko Jugoslavijo (danes Srbija in Črna gora), konec 2001 pa na Nekdanjo jugoslovansko republiko Makedonijo. 28. junija 2004 je Komisija predlagala razširitev mandata Agencije na zadevne države za nadaljnji dve leti do 31. decembra 2006[3]. Mandat EAR bi lahko še dodatno razširili, tako da bi zajemal tudi severni del Cipra.

EAR je že dobro uveljavljena. Njen status ji omogoča, da lahko sama zaposli vse v okviru programa potrebno osebje. Ima dolgoletne in priznane izkušnje pri uresničevanju velikih infrastrukturnih projektov, ki bodo pomenili tudi večji del pomoči severnemu delu Cipra. EAR je sposobna pravočasno dosegati cilje in rezultate. Videti je, da predstavlja edino možno izbiro za hitro pripravo programa pomoči severnemu Cipru.

Končno velja EAR za politično nevtralno. Njen mandat pomeni izvajanje pomoči, medtem ko je za sprejemanje političnih odločitev pristojna Komisija. V kompleksnih in zapletenih razmerah razdeljenega Cipra je to vsekakor prednost. Glede na to, da ima sedež v Solunu, je za podporne storitve Cipru veliko bližje kot sedež Komisije.

2004/0145 (CNS)

Spremenjeni predlog

UREDBA SVETA

o vzpostavitvi instrumenta finančne podpore za spodbujanje gospodarskega razvoja skupnosti ciprskih Turkov in o spremembi Uredbe (ES) št. 2667/2000 o Evropski agenciji za obnovo

1. Vstavi se naslednja uvodna izjava (7):

„Za zagotovitev pomoči v skladu z načeli dobrega finančnega poslovodenja je treba Komisiji omogočiti, da prenese izvajanje pomoči iz te uredbe na Evropsko agencijo za obnovo. Zato je treba Uredbo Sveta (ES) št. 2667/2000 o Evropski agenciji za obnovo[4] ustrezno spremeniti. “

Naslednje uvodne izjave se preštevilčijo.

2. Člen 5(2) se začne z naslednjimi besedami:

„Brez poseganja v odločitev, sprejeto v skladu s členom 2(5) Uredbe Sveta (ES) št. 2667/2000, …“

3. Za členom 5 se vstavi naslednji člen:

„Člen 5a

Uredba Sveta (ES) št. 2667/2000 se spremeni:

V členu 2 se doda naslednji odstavek 5:

- „Komisija lahko Agenciji naloži izvajanje pomoči za spodbujanje gospodarskega razvoja skupnosti ciprskih Turkov v okviru Uredbe Sveta (ES) xx/2004.“

[1] COM(2004) 465 konč.

[2] UL L 248, 16.9.2002, str. 1.

[3] COM(2004) 451 konč.

[4] UL L 306, 7.12.2000, str. 7.